Document ID: /roh_data/filtered/fineweb-2-filterrobots_roh.jsonl.gz/19498

Not Vital ha ditg a Radiotelevisiun Svizra Rumantscha che el saja fitg cuntent cun il resultat cler. Cul gea da la vischnanca da Scuol, che sa participescha vi dals custs da mantegniment e da gestiun cun maximalmain 200’000 francs l’onn, è la cumpra dal Chastè da Tarasp in pass enavant. Dentant dettia quai anc da sclerir intgins puncts da la finanziaziun tranter el, Not Vital, e la famiglia possessura.
Era la famiglia Von Hessen è cuntenta
Philipp von Hessen che maina las tractativas da cumpra per la famiglia Von Hessen è era fitg cuntent, che ussa dependia tut be anc da las tractativas tranter la famiglia Von Hessen e Not Vital. La famiglia Von Hessen beneventia fitg l'idea da crear in center da cultura en il Chastè da Tarasp. Quai ha Von Hessen ditg envers radio SRF. Sper in center cultural internaziunal ch'è prevesì, vul Not Vital era promover la giuventetgna.